InnpiNgandamnak le DawhnakRalrin Ding! Thil I Hrawmnak In HIV Zawtnak I Chonh Khawh A Si\nHIV zawtnak cu nu le pa pehtlaihnak (sex), thi rawnhnak le tthim hrawmnak lawng in i chonh khawh a si\nAugust 19, 2016 Salai Robert Ngun Sang Ngandamnak le Dawhnak 127\nAtu tiangah kan hei theih ning cio ah cun HIV zawtnak cu nu le pa pehtlaihnak (sex), thi rawnhnak le tthim hrawmnak lawng in i chonh khawh a si ti hi a si. Asinain, hi lawng in si loin lam dang zong in zawtnak i chonh khawh a si.\nBrazil ram nu pakhat, kum 20 cu thi hlut dingin timhlamhnak a ngei i an thi cu an check hmasa tikah HIV a ngei ti a si ko. A thi zoh tikah a tam zong a tam i a that zong a tha ko. Hi zawtnak hi zeitindah ka ngeih khawh, khua zei in dah kaa lak khawh tiah a khuaruah a har.\nCucaah, a nu zong a thi an check ve tikah HIV a ngei fawn lo. A liamcia kum 10 lioah a chungkhat unau nu pakhat he “tin remhnak thilri” an rak i hrawm kha a hun theih. Kha lio ahkhan a chungkhar unau nu hi tamhnak dawr (saloon) ah rian a rak tuan i HIV zawtnak a ngeih a rak i thei lo, nain a hnuah HIV a ngeih theih a hun si.\nHi hna chungkhar unau pahnih cu an thi an check ve hna tikah a langmi cu an thi umtuning bak hi aa khat ti a si. Cucaah, tin remhnak thilri i hrawmnak in hi zawtnak hi an i chonh tiah fianh a si.\nAtu tiangah cun HIV zawtnak i chonh khawhnak lam asiloah thilri chungah tin remhnak thilri cu telh a si rih lo. HIV kong dothlattu hna nih HIV zawtnak hi pakhat le pakhat takpum i tawnghthamnak, kheeng le keu hrawmnak le ti dinnak hrai i hrawmnak in chonh khawh a si lo tiah an rak chim.\nSihmanhsehlaw, atu thil cangmi nih phundang ngai in HIV zawtnak i chonh khawh a si ti a langhter tikah a bik in nu hna nih midang he tamhnak thilri hmanti tikah an i ralrin deuh a hau cang ti a si.